Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2022/C 234/09)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database

ENHEDSDOKUMENT

»Farina di Neccio della Garfagnana«

EU-nr.: PDO-IT-0196-AM01 – 12.1.2022

BOB (x) BGB ( )

1. Betegnelse

»Farina di Neccio della Garfagnana«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Farina di Neccio della Garfagnana« er forbeholdt sødt mel af kastanjer (Castanea sativa Mill.) af de sorter, der er beskrevet i punkt 3.3 nedenfor, hvis egenskaber udelukkende kan tilskrives naturlige faktorer og menneskelig aktivitet.

For at kunne markedsføres skal den beskyttede oprindelsesbetegnelse »Farina di Neccio della Garfagnana« have følgende egenskaber:

— partikelstørrelse: finmalet, både at mærke på og i munden

— maksimalt vandindhold: 13 %

— farve: fra hvidt til mørkt elfenbensfarvet

— smag: sødt med en mild, let bitter eftersmag

— duft: kastanje.

3.3. Foder (kun for animalske produkter) og råvarer (kun for forarbejdede produkter)

Mel fremstillet af kastanjer af følgende sorter fra det i punkt 4 omhandlede område: Carpinese, Pontecosi, Mazzangaia, Pelorosa, Rossola, Verdola, Nerona og Capannaccia, samt kastanjesorter fra de samme oprindelsesområder som omhandlet i punkt 4, men med rent lokale navne.

3.4. Specifikke etaper af produktionen, som skal finde sted i det afgrænsede geografiske område

—

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Alle produktionsled fra høst af kastanjer på marken til tørring, formaling og forarbejdning af mel til forbrug skal finde sted i det geografiske område, der er beskrevet i punkt 4.

3.6. Særlige regler for mærkning af det produkt, som betegnelsen henviser til

Fra og med den 1. december markedsføres »Farina di Neccio della Garfagnana« BOB i overensstemmelse med de gældende bestemmelser i forseglede genanvendelige eller komposterbare poser med firkantet bund, der egner sig til fødevarer og består af flere lag og et ydre papirlag i farven Pantone 4026 C.

Poserne skal kunne rumme 500 g eller 1 kg, mens større poser kan anvendes til mel, der ikke sælges til privat forbrug.

Ud over de obligatoriske oplysninger, der kræves i henhold til lovgivningen om mærkning og præsentation af fødevarer, skal der på hver emballageenhed angives:

— betegnelsens logo umiddelbart efterfulgt af ordene »Denominazione Origine Protetta« eller forkortelsen D.O.P. og Den Europæiske Unions BOB-symbol i samme synsfelt

— emballeringsvirksomhedens navn og adresse.

Betegnelsen »Farina di Neccio della Garfagnana« BOB må ikke suppleres med noget kvalificerende adjektiv, heller ikke selv om det er grafisk adskilt fra betegnelsen.

Uden at det berører forbuddet i foregående afsnit, er informative beskrivelser såsom »langsom tørring«, »stenvalsnet« eller »vandmølle« tilladt

— henvisninger til firmanavne eller private varemærker er tilladt, så længe de ikke vildleder forbrugeren.

Logo:

4. Kort angivelse af det geografiske områdes afgrænsning

Det geografiske produktionsområde for »Farina di Neccio della Garfagnana« omfatter følgende kommuner i provinsen Lucca: Castelnuovo di Garfagnana; Castiglione Garfagnana; Pieve Fosciana; San Romano di Garfagnana; Sillano Giucugnano; Piazza al Serchio; Minucciano; Camporgiano; Careggine; Fosciandora; Molazzana; Vagli; Villa Collemandina; Gallicano; Borgo a Mozzano; Barga; Coreglia Antelminelli; Bagni di Lucca; Fabbriche di Vergemoli.

5. Tilknytning til det geografiske område

5.1. Det geografiske områdes egenart

Foruden menneskets tilstedeværelse i området og den intensive dyrkning af kastanjer knytter selve træets karakter som skovart det til området.

Generelt vokser kastanjetræer kun i områder med særligt gunstige jordbunds- og klimaforhold. Det er vanskeligt at indføre kastanjer i nye områder, hvis de ikke vokser der vildt, selv når jordbunds- og klimaforholdene er de samme som i de oprindelige områder.

Navnlig for så vidt angår provinsen Lucca og Garfagnana fremhæver adskillige dokumenter kastanjetræerne og deres frugts positive økonomiske og kostmæssige indflydelse på lokalbefolkningen siden oldtiden. Mennesket har derfor udviklet en tæt forbindelse til træet for at kunne udnytte dets frugt mest muligt.

5.2. Produktets egenart

»Farina di Neccio della Garfagnana« BOB fremstilles af kastanjer af sorter, der anses for at være for små til markedet for frisk frugt og grøntsager, men som er meget søde. Det har indvirkning på produktets kastanjesmag, som er sød med en let bitter eftersmag på grund af den traditionelle tørringsproces med langsom tørring ved hjælp af ild i typiske »metati«-tørrehuse på selve kastanjemarkerne. Produktets gode omdømme skyldes også den fine partikelstørrelse, som opnås ved stenvalsning, der foretages langsomt, for at melet ikke bliver for varmt og fordærvet.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Hvad angår kastanjemel, i dette tilfælde »Farina di Neccio della Garfagnana«, skal det bemærkes, at den forarbejdning, som produktet kræver, længe har gjort det nødvendigt at opføre små bygninger for at lette forarbejdningsprocessen. I området findes der således mange huse (»metati«), der anvendes til tørring og formaling af kastanjer. Det anslås, at der i 1950 var ca. 5000 »metati«-huse i det afgrænsede område, og at der i 1800 var ca. 245 møller.

Disse bygningers særlige arkitektoniske og strukturelle egenskaber er af en sådan art, at både varespecifikationen og det kommunale bygningsvedtægter omhandler deres bevaring som udtryk for den lokale kultur og bevis for tilknytningen til miljøet.

Et andet vigtigt aspekt er, hvordan kastanjemel har påvirket det lokale køkken. Typiske retter omfatter polenta af kastanjemel, »manafregoli« (kastanjemel kogt med mælk), »castagnaccio« (en slags bagt fladbrød fremstillet af kastanjemel, olivenolie, valnødder og pinjekerner), og det, der kan kaldes brødet fra Garfagnana-området, som er fremstillet af mel, vand og salt og kendt som »Neccio«.

Henvisning til offentliggørelsen af varespecifikationen

Den konsoliderede udgave af varespecifikationen kan ses på dette websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller alternativt:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 179 af 19.6.2014, s. 17.